Diari Oficial de la Generalitat Valenciana


Sumari del DOGV 8181, del 30-11-2017 (2017/10038)

RESOLUCIÓ de 15 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 134/16-AIA València.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8181

Data del DOGV
:   30-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10350


Data del document
:   15-11-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 15 de novembre de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 134/16-AIA València. [2017/10804]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 134/16-AIA València.  
  
  
«Informe d'impacte ambiental  
Expedient: 134/0037-AKM.  
Títol: Instal·lació de reciclatge o recuperació de matèries inorgàniques (tipus R5) en el port de València.  
Promotor: Autoritat Portuària de València.  
Autoritat substantiva: Ajuntament de València.  
Localització: moll nord-port de València.  
  
Descripció del projecte  
L'objecte del present projecte és la sol·licitud de la llicència ambiental d'acord amb la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, per a una activitat d'Instal·lació de valorització de residus no perillosos en el port de València.  
L'activitat que es pretén desenvolupar és la de gestor de residus, i per això l'Autoritat Portuària de València, sol·licita la inscripció en el registre de gestors de residus de la Comunitat Valenciana, per a una instal·lació de valorització de residus inerts no metàl·lics.  
La zona d'actuació es troba ubicada a l'interior del recinte del port de València, queda classificada com a sòl urbà amb qualificació sistema general de transport àrea portuària (GTR-3), segons el Pla general d'ordenació urbana de València, i és compatible amb el planejament urbanístic i amb les ordenances municipals, segons l'informe emés per l'Ajuntament de València.  
Es tracta de la formació d'esplanades de material d'obres de construcció i demolició procedents de l'entorn urbà de València i de la seua valoració, seleccionant aquells que siguen aptes per ser usats com a rebliments portuaris, i sol·licitant usar-los per al condicionament i rebliment.  
La instal·lació s'ubica sobre el rebliment d'una dàrsena, aquesta dàrsena, així com el seu rebliment per a la construcció de molls es va sotmetre a avaluació ambiental, la declaració d'impacte ambiental favorable va ser emesa mitjançant una resolució de 30 de juliol de 2007, de la Secretaria general per a la prevenció de la contaminació i el canvi climàtic, per la qual es formulava la declaració d'impacte ambiental del projecte «Ampliació del port de València» (BOE 196, 16 agost 2007). En aquesta declaració d'impacte ambiental se cita el següent:  
  
«Per a la formació de les esplanades seran necessaris 47.258.336 m³ de material de rebliment, procedents de les fonts següents: dragatge de la nova dàrsena, dragatges d'aprofundiment addicional en la zona central de la nova dàrsena, dragatge de l'ampliació en curs del port de Sagunt, dragatge de zones exteriors (50-60 m de profunditat), dragatges de ports algerians, pedreres en l'entorn de la ciutat, i obres i demolicions en l'entorn urbà de València.»  
En l'actualitat ja s'ha dut a terme el rebliment d'uns 2 milions de m³, per la qual cosa són necessaris 17 milions de m³.  
El port de València pretén actuar com a gestor d'aquests residus, valorant-los de manera que siguen aptes per al seu ús com a rebliments portuaris.  
Seran necessàries les següents instal·lacions per a la correcta execució del projecte:  
- Garita de control d'accessos i inspecció de la càrrega dels camions.  
- Bàscula per a control del pes dels camions.  
- Maquinària de tractament de residus.  
- Magatzem per a residus perillosos i no perillosos.  
La instal·lació es distribueix principalment en tres zones:  
1. Zona d'accés.  
En aquesta zona es troba la garita per a control d'accessos, caseta de lavabos i una zona d'espera de camions i aparcaments, a més de la bàscula de pesatge i una trapa llavarodes, que ocupen una superfície de 750 m².  
Les casetes es recolzen sobre llosa de formigó armat de 30 cm de grossària, amb base de tot-u artificial de 20 cm, davall d'aquesta llosa s'instal·la, soterrat, un tanc de 3.000 l de polietilé d'alta densitat per a l'arreplega de les aigües residuals dels lavabos.  
La zona de trànsit s'executa amb paviment de formigó, amb malla electrosoldada, sobre base de tot-u artificial compactat.  
2. Zona de magatzems.  
S'ubiquen els magatzems per a residus perillosos i per a no perillosos, situant-se sobre una solera de formigó armat i base de tot-u artificial compactat.  
La zona de magatzems és una llosa de formigó de 240 m², que alberga una marquesina per a contenidors de paper, plàstic, metalls, fusta i diversos.  
Magatzem per a residus perillosos:  
Es tracta d'un contenidor metàl·lic tipus marítim estanc de 6 x 2,40 x 2,60 m³.  
Els residus en el seu interior s'emmagatzemaran classificats.  
Magatzem de residus no perillosos.  
El magatzem de residus no perillosos consta de cinc contenidors de les següents tipologies i usos:  
Paper/cartó, de 6 m³, amb tapes.  
Plàstic, de 6 m³, amb tapes.  
Metalls, de 8 m³.  
Fusta, de 8 m³.  
Diversos, de 8 m³.  
A fi d'evitar que les aigües de pluja entren en els contenidors s'instal·larà una marquesina de protecció de 15 x 6 m i 4 m d'alçària mínima.  
  
3. Zona de treball.  
En aquesta zona es realitza la descàrrega de material procedent dels camions i el tractament dels residus, és a dir, una separació d'impropis no detectats en la primera inspecció.  
L'activitat s'exercirà pròxima a la zona d'abocament, per la qual cosa va variant la seua ubicació a mesura que es rebleix la dàrsena.  
La dàrsena que s'ha de reblir ocuparà 68 ha, no obstant això, l'activitat en si, la de valorització de residus es desenvoluparà aproximadament en 200 m², que aniran desplaçant-se cap a l'avanç del rebliment, o es realitzarà sobre sòl compactat.  
Per tant, l'activitat consistirà a rebre camions amb residus inerts provinents d'obres pròximes de construcció i demolició, aquests seran inspeccionats i es comprovarà que s'adeqüen i poden ser usats com a rebliment portuari.  
Posteriorment el camió serà pesat en una bàscula i passarà a abocar aquest residu inert, una vegada abocat, si es troben elements puntuals impropis per a ser utilitzats com a rebliment portuari, seran separats per la miniexcavadora o manualment i disposats en els magatzems establits per a això. Finalment, el camió tornarà a ser pesat en la bàscula i eixirà del recinte.  
Es preveu una tanca perimètrica amb tanca metàl·lica de simple torsió de 2 m d'alçària sobre barrera prefabricada de formigó tipus «Nova Jersey» simètrica, són elements modulars de 2 m de longitud.  
Junt amb les casetes i als magatzems es preveu plantar algunes espècies d'arbres i arbustos, les espècies triades són: arbratge amb moreres i arbustos amb Pittosporum i baladres.  
L'abastiment d'aigua potable a la instal·lació es realitza de la xarxa d'abastiment general del port, que discorre pròxima a la zona.  
  
La connexió elèctrica a la instal·lació es realitzarà a través d'una línia elèctrica de baixa tensió que parteix d'un centre de transformació existent en la rotonda d'accés a la instal·lació.  
  
Tramitació administrativa  
Amb data 28 de novembre de 2016, va tindre entrada en la Direcció General de Medi Natural i d'Avaluació Ambiental, de la Conselleria d'Agricultura, Medi Ambient, Canvi Climàtic i Desenvolupament Rural ofici de la Direcció General del Canvi Climàtic i Qualitat Ambiental (Servei de Gestió de Residus, expedient 2016/437/RNP) de la mateixa conselleria, en què sol·licita al Servei d'Avaluació d'Impacte Ambiental el tràmit d'avaluació ambiental i adjuntant la documentació següent:  
  
- Projecte d'instal·lacions de reciclatge o recuperació de matèries inorgàniques (tipus R5) en el port de València.  
- Document ambiental.  
El 3 de maig de 2017, el Servei d'Avaluació d'Impacte Ambiental, requereix a l'Ajuntament de València l'esmena del tràmit d'avaluació d'impacte ambiental, ja que aquest haurà de ser realitzat per l'òrgan amb competència substantiva en la matèria (Ajuntament de València), i exposa que s'ha de remetre a aquesta direcció general, amb caràcter previ a la resolució administrativa que s'adopte per a l'autorització de l'activitat, la sol·licitud d'avaluació d'impacte ambiental simplificada.  
  
Amb data 7 de juliol de 2017, l'Ajuntament de València remet expedient de sol·licitud de llicència ambiental per a l'activitat de gestió de residus «instal·lació de valorització de residus no perillosos en el port de València».  
La documentació remesa consta de: projecte tècnic i documentació annexa.  
  
Anàlisi del projecte segons els criteris de l'annex III de la Llei 21/2013.  
D'acord amb el que preveu el tràmit d'avaluació d'impacte ambiental simplificada, el present informe d'impacte ambiental s'ajusta als criteris de l'annex III de la Llei 21/2013, de 9 de desembre, d'avaluació ambiental, i analitza les característiques del projecte, la seua ubicació i les característiques del potencial impacte, considerant la magnitud dels impactes previsibles, la grandària, la utilització de recursos naturals, les característiques i quantitats de les matèries primeres i productes acabats, contaminació o riscos d'accidents i les mesures correctores i preventives plantejades.  
a) Característiques del projecte:  
Grandària del projecte:  
La formació d'una dàrsena per mitjà de rebliment amb un volum important (74.490.543 m³) de material apte per a rebliment portuari i, per tant, els efectes derivats de la utilització dels dits materials ha sigut avaluat en la declaració d'impacte ambiental favorable emesa el 30 de juliol de 2007, formulada per l'òrgan ambiental estatal.  
L'objecte de la present avaluació ambiental és l'exercici de l'activitat de valorització de residus a fi que el dit procés garantisca l'obtenció i utilització dels materials apropiats per a l'execució del rebliment.  
  
Utilització de recursos naturals:  
En aquest cas no hi ha sòl que es modifique, ja que els terrenys sobre els quals s'ubicaran aquestes instal·lacions són el mateix rebliment de la dàrsena, però sí el medi marí i es preveu en la documentació remesa una pèrdua en la qualitat de les aigües que podria arribar a afectar al seu torn l'estat de les platges, encara que amb les mesures correctores proposades no s'espera en la fase d'execució efectes sobre el medi marí.  
Hi haurà augment en el consum d'aigua, a causa de l'abastiment a la caseta de lavabos, equip llavarodes i boca de reg/incendis en zona de magatzems, per a això l'activitat se subministrarà de la xarxa d'abastiment general del port.  
La generació de residus:  
Els residus a admetre en la instal·lació (residus no perillosos) són els especificats en el document ambiental aportat:  
17 01 01 Formigó.  
17 01 02 Rajoles.  
17 01 03 Teules i materials ceràmics.  
17 01 07 Mescles, o fraccions separades, de formigó, rajoles, teules i materials ceràmics que no contenen substàncies perilloses.  
17 03 02 Mescles bituminoses que no contenen quitrà d'hulla i provenen de demolicions.  
17 05 04 Terra i pedres que no contenen substàncies perilloses.  
17 05 08 Balast de vies fèrries que no conté substàncies perilloses.  
  
La composició dels rebliments del port són mescles de formigó, rajoles, teules i materials ceràmics que provenen de residus seleccionats de construcció i demolició. Les terres i pedres exclouen els materials impropis i no aptes.  
El sistema de gestió de residus en l'obra es basarà en la seua separació en funció de la seua tipologia, evitant amb això la mescla.  
En el procés de valoració del residu, pot aparéixer una xicoteta quantitat d'impropis, com ara plàstic, paper, metall, fusta i diversos. Aquests residus s'emmagatzemen temporalment en els contenidors establits per a això i seran retirats per gestor autoritzat.  
Els contenidors estaran degudament diferenciats, s'instal·larà un senyal identificatiu davant de cada contenidor on s'indique el tipus de residu que conté.  
Els residus perillosos, s'emmagatzemaran sobre superfícies impermeabilitzades a fi de previndre abocaments accidentals sobre el sòl. Les àrees on s'emmagatzemen residus perillosos disposaran de dispositius preventius enfront d'abocaments accidentals, com ara murets perimetrals i arquetes impermeables que els confinen. Seran retirats per mitjà de gestor autoritzat.  
Es tracta d'una mesura correctora adequada, però no és suficient, ja que les zones d'arreplega dels residus perillosos hauran d'estar pavimentada, ensostrada i ventilada, amb sistemes que permeten la retenció i arreplega d'abocaments accidentals.  
Els residus urbans seran arreplegats pels serveis municipals de fems.  
  
Contaminació:  
Les principals afeccions associades a l'activitat seran les següents:  
  
1. Emissions de pols.  
L'origen d'emissions de pols es troba en:  
- Descàrrega de materials en les zones de recepció, ja que s'alça pols si els materials contenen fins o estan molt secs.  
- Classificació, en la selecció del material realitzada per la miniexcavadora produeix alçament de pols.  
- Arreplega del material si presenta característiques pulverulentes.  
El document ambiental proposa les següents mesures correctores a fi d'evitar l'emissió de pols i terres en la dàrsena:  
Les mesures preventives i correctores propostes en la documentació en la fase d'obres (s'entén en la fase d'execució):  
- Es realitzaran regs diaris dels diferents vials d'obra a fi d'evitar les emissions de pols i partícules a l'atmosfera, degudes al pas de maquinària.  
- La resta de superfícies ocupades per les obres susceptibles de generar emissions a l'atmosfera hauran de ser sotmeses a regs periòdics.  
  
- El transport de terres i materials, tant els realitzats dins de l'obra com els procedents de pedreres i zones de préstecs, es realitzarà en camions coberts per tendals.  
- Es limitarà la velocitat màxima dels vehicles i maquinària dins de la zona d'obres, especialment en les proximitats d'encreuaments amb vies existents.  
En la fase d'explotació es duran a terme regs freqüents per a evitar la generació de pols.  
Per a evitar que es propague la terbolesa cap a la part exterior es preveu la col·locació d'una barrera antiterbolesa que cobrisca tota l'eixida cap a mar endins i evitar que possibles abocaments o transport de terres arriben a zones exteriors a la dàrsena.  
2. Afecció a les aigües.  
Els impactes que l'activitat pot produir es deuen a la reparació i manteniment de la maquinària, però per a això es proposa realitzar una mecànica preventiva en aquesta a fi d'evitar vessaments de combustible o olis. S'evitarà la realització de les operacions de neteja i manteniment de vehicles i maquinària en obra. Aquestes operacions seran realitzades en tallers o en llocs convenientment preparats amb superfície impermeabilitzada, on els residus o abocaments generats siguen convenientment gestionats.  
Les mesures correctores per a evitar l'afecció a les aigües superficials i subterrànies, proposades pel projecte seran les següents:  
Les casetes es recolzen sobre llosa de formigó armat de 30 cm de grossària, davall d'aquesta llosa s'instal·la, soterrat, un tanc de 3.000 l de polietilé d'alta densitat per a l'arreplega de les aigües residuals dels lavabos. Per a evitar fugues, el tanc s'allotja en depòsit de formigó armat de dimensions interiors 2,70x1,85x1,60 m³, el buit entre el depòsit i el tanc s'ompli amb grava. El tanc es buida periòdicament, les aigües residuals es gestionen en un camió cisterna fins a depuradora pròxima.  
Una de les consideracions aportades en la documentació és que les mesures de prevenció del medi marí i els sòls van encaminades a perseguir l'objectiu següent:  
Evitar la contaminació de sòls i aigües per abocaments de substàncies al medi, així com la protecció de la qualitat de les aigües enfront de l'augment de la terbolesa per rebliment de terres i per possible transport de terres per escolament o per l'acció del vent.  
Per tant es considera que una afecció important seria produïda per les aigües pluvials, la documentació aportada no indica quins efectes pot produir sobre la platja de descàrrega del material enfront de la possible producció de lixiviats o d'arrossegament de material i partícules, per tant s'hauran d'adoptar mesures preventives i correctores per a preveure les possibles afeccions.  
3. Producció de sorolls.  
Durant la fase d'obres els focus principals de soroll són els derivats del funcionament de maquinària de moviment de terres, càrrega i transport de materials d'excavació i rebliments, maquinària d'extensió i compactació de terres, així com del moviment dels vehicles auxiliars d'obra.  
La documentació aportada indica que amb l'objecte de mitigar les possibles molèsties per sorolls, durant la fase d'obres s'adoptaran les següents mesures preventives:  
- Es limitarà la velocitat màxima de circulació de vehicles i maquinària utilitzada, amb especial atenció en les proximitats de zones habitades.  
- No es duran a terme treballs nocturns.  
En la fase d'explotació no es preveu la generació de sorolls importants, a causa de l'escassa freqüència d'utilització de maquinària, les mesures correctores en la fase de funcionament seran les concernents al bon manteniment de les maquinàries per a evitar emissions sonores per damunt del que estableix.  
Encara que es considera que sí que produeix afecció pel trasbals de vehicles de transport i el procés de descàrrega dels materials que generen pols, sorolls i vibracions.  
4. Afecció a la legionel·losi.  
En la instal·lació hi haurà una trapa llavarodes, el camió abans de la seua eixida, en cas de ser necessari passarà pel llavarodes que és un equip que consta d'una plataforma de 8,50 m de longitud i 3,30 m d'amplària lliure, instal·lat en superfície.  
És un sistema automàtic d'arruixat d'aigua a alta pressió amb el reciclatge d'aquesta i decantació de llots a fi d'evitar que els vehicles d'obra i maquinària estenguen la terra i runes a les vies públiques.  
  
Com a mesura correctora proposa la instal·lació d'un sistema de dosificació de biocida en el tanc d'acumulació d'aigua del llavarodes, per al correcte compliment del Reial decret 865/2003, pel qual s'estableixen els criteris higienicosanitaris per a la prevenció i control de la legionel·losi.  
b) Ubicació del projecte:  
L'actuació prevista s'ubicarà al nord-est de les instal·lacions actuals del port de València, se situa entre un entorn industrial, contigu a la ciutat de València, i la làmina d'aigua del mar Mediterrani.  
  
Al nord del port de València es troba la platja de la Malva-rosa, al sud es troba l'actual desembocadura del riu Túria i les platges de Pinedo i el Saler.  
Situat al sud de l'actuació es troba l'espai inclòs en Xarxa Natura 2000, catalogat com a lloc d'importància comunitària i zona d'especial protecció per a les aus. l'Albufera. Aquest espai natural protegit està inclòs en el llistat del conveni internacional de Ramsar i està declarat parc natural, aproximadament a tres quilòmetres de l'actuació es troba la franja marina del LIC.  
L'emplaçament de l'activitat proposada d'acord amb la cartografia disponible en el visor CITMA, està afectada per zona protegida d'interés pesquer (port de Sagunt-cap de Cullera).  
c.) Característiques del potencial impacte:  
La duració, freqüència i reversibilitat:  
En la documentació remesa s'exposa que l'excavació i els rebliments alteren la geomorfologia de les zones on aquestes operacions es duen a terme, per tant consideren que l'efecte sobre la dita variable és elevat i permanent.  
Es produeix un efecte temporal, ja que l'activitat que es realitza (valorització de residus) no és permanent en el temps, es pot concloure que no es preveuen afeccions significatives amb un impacte ambiental compatible amb allò que s'ha avaluat (resolució emesa el 30.07.2007).  
Com a conclusió, amb les mesures protectores i correctores proposades per a garantir les condicions ambientals i el grau de seguretat de l'activitat, que són les desenvolupades en la documentació tècnica presentada, no suposarà un nou impacte significatiu en el medi ambient, sempre que s'atinguen als condicionants de la present resolució.  
  
  
Consideracions jurídiques  
1. El projecte examinat constitueix, segons el que preveu l'annex II, grup 9 (altres projectes), apartat e (instal·lacions destinades a la valorització de residus que no es desenvolupen a l'interior d'una nau en polígon industrial excloses les instal·lacions de residus no perillosos la capacitat de tractament dels quals no supere les 5.000t/any i d'emmagatzematge inferior a 100 t), de la Llei 21/2013, de 9 de desembre, d'avaluació ambiental, un dels supòsits fàctics en què resulta preceptiva l'avaluació d'impacte ambiental simplificada, prèviament a la resolució administrativa que s'adopte per a l'aprovació definitiva d'aquell, segons es desprén de l'article 7.2 de l'esmentada llei.  
2. En l'expedient s'han observat els tràmits previstos en la secció 2a de la Llei 21/2013, de 9 de desembre, d'avaluació ambiental, i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Tot això sense perjuí de les autoritzacions que pertoque obtindre d'altres organismes d'acord amb la legislació i normativa sectorial que siga aplicable.  
Per tot això, fent ús de les facultats que tinc legalment atribuïdes, formule la següent resolució  
  
Primer  
S'emet un informe d'impacte ambiental favorable al projecte «Instal·lació de reciclatge o recuperació de matèries inorgàniques (tipus R5) en el port de València», promogut per l'Autoritat Portuària de València, situada en el moll nord-port de València, s'aprecia que no tindrà efectes significatius sobre el medi ambient, amb les mesures preventives i correctores proposades en la documentació presentada, i amb el compliment dels condicionants de l'apartat segon d'aquesta resolució, per la qual cosa no requereix sotmetre's al procediment d'avaluació d'impacte ambiental ordinària, d'acord amb el que estableix l'article 47 de la Llei 21/2013, de 9 de desembre, d'avaluació ambiental i els criteris de l'annex III de la dita llei.  
  
Segon  
A més de les mesures preventives i correctores proposades en els documents aportats i com a condicionants addicionals a observar en l'execució del projecte, s'estableixen:  
1. Es portarà un registre documental amb les quantitats i característiques dels residus depositats, amb la indicació de l'origen (ubicació de l'obra i si és possible el número de llicència de l'obra de procedència), la seua codificació LER d'acord amb la llista europea de residus, segons la Decisió de la Comissió de 18 de desembre de 2014 per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE del Parlament Europeu i del Consell, resultat del procediment d'admissió, la data d'entrega, el productor, així com les quantitats i destinació dels productes obtinguts no aptes per al rebliment i residus generats en l'exercici de l'activitat. Aquesta documentació estarà a disposició de les administracions públiques competents que així ho requerisquen.  
2. No s'admetrà cap residu com ara: terres contaminades i RCD contaminats, ni cap altre que es trobe mesclat entre els admesos tipus »envasos que contenen restes de substàncies perilloses o estan contaminats per aquestes», seran emmagatzemats segons la seua naturalesa i retirats per gestor autoritzat.  
Els residus procedents de la demolició o excavació susceptibles de ser sòls contaminats, una vegada classificats i amb caràcter previ al procés de valoració, seran caracteritzats i gestionats d'acord amb el que estableix la Llei 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
  
3. Els residus perillosos s'emmagatzemaran en una zona especialment dissenyada per a això, és a dir, estarà pavimentada, ensostrada i ventilada, amb sistemes que permeten la retenció i arreplega d'abocaments accidentals.  
Per tant en aquest cas l'emmagatzematge de residus perillosos proposat no és adequat, ja que no es troba davall coberta, el promotor haurà d'habilitar una zona ensostrada i ventilada o també pot optar per arreplegar els residus perillosos davall la coberta dels residus no perillosos, sense que en cap moment es mesclen. A més la documentació remesa indica que es disposa d'un contenidor metàl·lic tipus marítim per a l'arreplega dels dits residus, cal tindre en compte que els residus perillosos es depositaran en contenidors convenientment segregats per tipus depenent de la naturalesa de residu que continga, per això s'ha de disposar de més d'un contenidor específic per als distints residus perillosos.  
  
Si es produeixen abocaments accidentals i incontrolats per part dels vehicles en el seu desplaçament, en particular de restes d'olis i greixos, es procedirà a la retirada immediata i a la neteja del sòl afectat amb material absorbent, retirada d'aquests i emmagatzematge temporal en recipients estancs, identificats i codificats, fins a la seua entrega a gestor autoritzat.  
4. La descàrrega de material i la seua classificació, per a la separació d'impropis es realitzarà sobre zona impermeable o en què el grau de compactació garantisca que la platja de descàrrega siga impermeable i no es produïsquen lixiviats, i a més, en la zona de treball i arreplega de material s'habilitarà un sistema tipus muret o semblant que evite la dispersió i l'arrossegament del material causat per les pluges intenses cap a la zona d'abocament abans de l'inici del procés de valoració.  
5. Qualsevol modificació o ampliació del projecte presentat, així com si es detecta algun impacte ambiental no previst en el document ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
  
Tercer  
D'acord amb el que disposa l'article 47.3 de la Llei 21/2013, de 9 de desembre, d'avaluació ambiental, el present informe d'impacte ambiental es publicarà en el Diari Oficial de la Generalitat Valenciana.  
  
  
Quart  
D'acord amb el que disposa l'article 47.4 de la Llei 21/2013, de 9 de desembre, d'avaluació ambiental, el present informe d'impacte ambiental perdrà la seua vigència i cessarà en la producció dels efectes que li són propis si una vegada publicat en el Diari Oficial de la Generalitat Valenciana, no s'ha procedit a l'autorització del projecte en el termini màxim de quatre anys des de la seua publicació.  
  
Cinqué  
D'acord amb el que disposa l'article 47.6 de la Llei 21/2013, de 9 de desembre, d'avaluació ambiental, l'informe d'impacte ambiental no serà objecte de cap recurs sense perjudici dels que, si és el cas, pertoquen en via administrativa o judicial davant de l'acte si és el cas, d'autorització de projecte.  
  
València, 6 d'octubre de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 15 de novembre de 2017.- El director general de Medi Natural i d'Avaluació Ambiental: Antoni Marzo i Pastor.